**GDPR**

szerinti fejlesztési teendők a weboldalakon

**Fejlesztési teendő1 Regisztráció, vásárlás, jelentkezés stb:**

Az adatok megadásakor az adatkezelési tájékoztatót kell belinkelni, és ezt elfogadva regisztrál/vásárol/jelentkezik stb. a user. Üres checkbox! A checkbox után az alábbi (vagy hasonló) szöveget *tanácsos* elhelyezni:

*Alulírott, az alábbi checkbox pipálásával - az Általános Adatvédelmi Rendelet (GDPR) 6. cikk (1) bekezdés b) pontja, továbbá a 7. cikk rendelkezése alapján - tudomásul veszem, hogy az adatkezelő a most megadott személyes adataimat a GDPR, továbbá a saját adatkezelési tájékoztatójának feltételei szerint kezelheti.*

**Fejlesztési teendő2. Lábléc:**

A weboldal láblécében fel kell tüntetni (linkelni) az adatkezelési tájékoztatót, és aloldalon közzétenni akár szövegesen, akár pdf-ben is megfelelő. Adatkezelés, vagy adatkezelési tájékoztató legyen a link szövege.

**Fejlesztési teendő3. Hírlevél:**

[név, e-mail cím megadása] + **üres** checkbox, a hírlevélre feliratkoztatásnál be kell linkelni az adatkezelési tájékoztatót. Szintén ki kell helyezni a checkbox után az alábbi szöveget:

*Alulírott, az alábbi checkbox pipálásával - az Általános Adatvédelmi Rendelet (GDPR) 6. cikk (1) bekezdés a) pontja, továbbá a 7. cikk rendelkezése alapján - hozzájárulok, hogy az adatkezelő a most megadott személyes adataimat a GDPR, továbbá a saját adatkezelési tájékoztatójának feltételei szerint kezelje, és hírlevelet küldjön a számomra.*

*Tudomásul veszem, hogy a GDPR 7. cikk (3) bekezdése szerint a hozzájárulásomat bármikor visszavonhatom, akár egy kattintással.*

**Fejlesztési teendő4. Amennyiben a jogalap az érintett hozzájárulása. (GDPR 6. cikk (1) bekezdés a) pontja), akkor a Hozzájárulás visszavonásának lehetősége**

Egy gombnyomással tudja visszavonni a felhasználó a hozzájárulását. Pl. regisztráció törlése gomb, hírlevélről leiratkozom gomb.

**Fejlesztési teendő5. Törlési értesítés**

Ha az érintett visszavonta a hozzájárulását, vagy a törléshez való jogosultsága (GDPR 17. cikk (1) bekezdése) fennáll, akkor az alábbi üzenetekkel értesítjük:

*Nyilatkozom, hogy a weboldalon a regisztráció/vásárlás/jelentkezés során megadott személyes adatainak törlése [dátum, időpont] -kor megtörtént az Általános adatvédelmi rendelet (GDPR) 17. cikk (1) bekezdése, és a 19. cikke szerint.*

*Nyilatkozom, hogy a weboldalon a hírlevél-küldésre való feliratkozás során megadott személyes adatainak törlése [dátum, időpont] -kor megtörtént az Általános adatvédelmi rendelet (GDPR) 17. cikk (1) bekezdése, és a 19. cikke szerint.*

*Felhívjuk figyelmét, hogy amennyiben rendelt a webáruházunkból, úgy a számvitelről szóló 2000. évi C. törvény 169. § (2) bekezdése alapján 8 évig meg kell őriznünk a számlán szereplő személyes adatait.*

*Megjegyzés*: ha az érintett csak bizonyos személyes adat(ok) törlését kéri, úgy a törlési nyilatkozatban csak az érintett által kért személyes adatra kell hivatkozni. Példa: „*Nyilatkozom, hogy az Ön által törölni kért személyes adatainak, úgy mint …telefonszám, e-mail cím… törlése [dátum, időpont] -kor megtörtént az Általános adatvédelmi rendelet (GDPR) 17. cikk (1) bekezdése, és a 19. cikke szerint.*

**Fejlesztési teendő6. Cookie-k**

Külön hozzájárulás szükséges a viselkedésalapú cookie-k használatához. A hozzájárulást aktív magatartással kell megadni (pl. **üres** checkbox bepipálása, OK gomb). Ha nem járul hozzá, legyen egy NEM, NEM JÁRULOK HOZZÁ lehetőség. Az érintettnek lehetőséget kell biztosítani, hogy a hozzájárulását később visszavonja (pl. a profil oldalon, vagy felugró ablakban).

A weboldal működését biztosító alapvető cookie-k (pl. nyelv, kosár, session, felhasználói környezet stb.) esetén nem szükséges hozzájárulást kérni!